# Dramatisk diktning

Dette opplegget er ment som et oppstartsopplegg til emnet "dramatisk diktning"

### Tid:

2 X 45 minutter

### Organisering:

### Fra *Panorama Vg1*

* Dramatisk diktning

### Mål for elevene:

* Bli kjent med termen dramatisk diktning og virkemidler brukt i dramatiske tekster
* Bli kjent med og anvende sentrale fagbegreper som motiv, tema, dialog, scenerom og rekvisitter
* Øve seg på å skrive kreative tekster og å dramatisere

## 1. økt

1. Start med å se denne filmen "Skuggar" av Jon Fosse: <https://www.youtube.com/watch?v=7uCsbEDCRsM> Dette er et eksempel på et (post)moderne drama. Hva er det som gjør dette til en dramatisk tekst?
2. Hva vil du si er motiv i dramaet - og hva er tema? Samsvarer motiv og tema?
3. Dialogen i et drama er ofte det mest meningsbærende elementet Ha derfor spesielt fokus på dialogen når dere ser filmen en gang til. Hva handler *Skuggar* om når dere nærleser dialogen? Be elevene notere mens de ser på konkrete utsagn som de mener kan si noe om hva stykket handler om.
4. Rekvisitter og scenerom. I et drama spiller ofte rommet, miljøet og detaljene rundt dramaet, en stor rolle. Hva kan du si om rekvisitter og scenerom i dette utdraget? På hvilken måte kan miljøet rundt skuespillerne være med på å si noe om hva stykket handler om?
5. Jon Fosse er en av verdens mest spilte dramatikere. Hva vet elevene om Jon Fosse? Les side 78 - 79 i *Panorama Vg1* evt. også hent opplysninger fra andre kilder. Er der noe som står her som kan tilføre noe til forståelsen av *Skuggar*?

## 2. Økt

1. La elevene gå sammen to og to.

* 2 minutter. Be dem velge seg et tema som de vil skrive en dialog med utgangspunkt i. Tema kan være kjærlighet, forelskelse, hat, sorg, usikkerhet, misunnelse, sjalusi, lengsel etter døden, frykt for å dø, hvem er jeg?, svik osv. Be eleven skrive valgt tema øverst på et ark.
* 2 minutter. Be elevene etter dette diskutere seg i mellom. Dersom de skal skrive en samtale mellom to personer der dette er temaet, hvordan skal de da få fram temaet uten at det nevnes direkte? Hvilke teknikker kan brukes (nervøsitet = avbrutte setninger, gjentakelser, snakke fort osv.)

1. 10 minutter. Hent fram et bilde med to personer i, for eksempel fra *Panorama Vg1* side 81. Be elevene leve seg inn i disse karakterene og skrive en dialog om temaet ut fra dem. Etter 5 minutter ber du elevene om å evaluere dialogen så langt. Bør virkemidler forsterkes? Tekst kuttes eller føyes til for å få fram poenget bedre?
2. Del inn i grupper på 4. Be elevene dramatisere tekstene for hverandre og kom med innspill til hverandres dramaer med utgangspunkt i disse spørsmålene:

* Dersom temaet eksplisitt er nevnt i dialogen. Hvordan kan man unngå dette gjennom å bruke virkemidler?
* Dersom temaet ikke er eksplisitt nevnt: Er det mulig å forstå hva som egentlig er tema?
* Kunne noen poenger bli tydeligere gjennom enkelte endringer i teksten? Konkrete forslag til forbedringer.
* Hva med innlevelse i framføringen - var den på plass?

1. Evaluer i full klasse: Hva kjennetegnes dramatiske tekster av? Hvilke kvalitetstrekk har dramatiske tekster? Hva skal til for å gjøre dramatiske tekster interessante og gode for oss som tilskuere?